Tokioda o‘tayotgan Paralimpiya o‘yinlarining 4-kuni O‘zbekiston uchun medallarga boy o‘tmoqda. Para yengil atletikaning nayza uloqtirish turida F13 klassida o‘zbekistonlik Nozima Qayumova 42,59 metr natija bilan birinchi bo‘ldi va ikki karra Paralimpiya chempioniga aylandi. Nozima Rio-2016da ham oltin medalni qo‘lga kiritgandi. Disk uloqtirish sport turida F57 klassida Mohigul Hamdamova ham chempion bo‘ldi. U 31,46 metr natija bilan 1-o‘rinni egalladi. Erkaklar o‘rtasida F12 klassida yadro uloqtirish bo‘yicha finalda qatnashgan Elbek Sultonov esa 15,94 metr natija bilan bronza medaliga sazovor bo‘ldi. Shu tariqa O‘zbekiston hisobidagi medallar soni 6taga (3ta oltin, 1ta kumush, 2ta bronza) yetdi. Bungacha para suzuvchi Islombek Aslanov bronza, uzunlikka sakrashda Asila Mirzayorova kumush, dzyudochi Uchqun Quronboyev oltin medalni qo‘lga kiritgandi. 2ta oltin medaldan so‘ng O‘zbekiston umumjamoa hisobida 12-o‘ringa ko‘tarildi.